Diari Oficial de la Generalitat Valenciana


Sumari del DOGV 2772, del 18-06-1996 (1996/838498)

RESOLUCIÓ de 23 de maig de 1996, del director general de Transports, per la qual es modifica parcialment el sistema de dies de descans obligatori en la prestació de serveis de transport públic de viatgers en automòbils de turisme en l'Àrea de Prestació Conjunta d'Alacant.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2772

Data del DOGV
:   18-06-1996

Secció del DOGV
:   ALTRES DISPOSICIONS

Número del document
:   1996/838498


Data del document
:   23-05-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Anàlisi jurídica

RESOLUCIó de 23 de maig de 1996, del director general de Transports, per la qual es modifica parcialment el sistema de dies de descans obligatori en la prestació de serveis de transport públic de viatgers en automòbils de turisme en l'àrea de Prestació Conjunta d'Alacant.   
L'article 15 de l'Ordre de 12 de juliol de 1994, de la Conselleria d'Obres Públiques, Urbanisme i Transports, per la qual es crea l'àrea de Prestació Conjunta d'Alacant per als serveis de transport públic de viatgers en automòbils de turisme, estableix que la prestació i el compliment del servei en l'àrea s'ajustarà a allò que haja establert l'ordenança reguladora del servei d'autotaxi de l'Ajuntament d'Alacant, que es considerarà vigent fins que la conselleria promulgue el reglament regulador dels serveis de transport públic de viatgers en aquesta àrea, d'acord amb la disposició transitòria quarta de l'ordre esmentada.  
D'altra banda, l'ordenança reguladora del servei d'autotaxi, aprovada pel ple de l'Ajuntament d'Alacant, el dia 17 de juliol de 1986, en l'article 26 disposa que durant els dies de descans establerts, els vehicles no poden realitzar cap servei i també establia l'obligació de senyalitzar en l'exterior dels vehicles amb les lletres inicials corresponents als dies dels seus descansos setmanals obligatoris, que per als titulars de les 479 llicències d'Alacant es va fixar de manera rotatòria cada any, per grups de vuitanta taxis aproximadament, per Decret de l'alcaldia de 5 de desembre de 1991.  
L'aplicació d'un criteri d'igualtat de tracte entre tots els taxistes de l'àrea pel que fa a drets i obligacions en la prestació de serveis exigeix la fixació de dies de descans setmanal obligatori també per als titulars de llicències d'autotaxis dels municipis del Campello, Mutxamel, San Juan de Alicante i Sant Vicent del Raspeig, els quals aporten a l'àrea un total de 52 llicències d'autotaxi.  
Amb aquesta finalitat es va dictar la Resolució de 13 de febrer de 1995, del director general de Transports, sobre els dies de descans obligatori en la prestació de serveis de transport públic de viatgers en automòbils de turisme en l'àrea de Prestació Conjunta d'Alacant. En el preàmbul d'aquesta resolució es fa constar la possibilitat de tornar a considerar el sistema de descansos establerts, si l'experiència així ho aconsella.  
Atesa la gran afluència estiuenca de turistes, es va considerar convenient flexibilitzar l'obligatorietat del descans i exceptuar temporalment del règim general els dissabtes i els diumenges de juliol, agost i primera quinzena de setembre; modificació realitzada per mitjà de la resolució de 31 de maig de 1995, del director general de Transports per la qual s'estableix el sistema de dies de descans obligatori en la prestació de serveis de transport públic de viatgers en automòbils de turisme en l'àrea de Prestació Conjunta d'Alacant.  
Amb el funcionament del sistema instaurat per la Resolució de 31 de maig de 1995 no s'han obtingut els fins que s'hi perseguien, per la qual cosa, de conformitat amb les entitats més representatives del sector, s'ha considerat convenient tornar a la regulació anterior i suprimir l'excepció al règim general de descansos dels dissabtes i diumenges dels mesos de juliol, agost i primera quinzena de setembre.  
Per tot això, d'acord amb les atribucions que conté la disposició final única de l'Ordre de 12 de juliol de 1994, de la Conselleria d'Obres Públiques, Urbanisme i Transports, resolc:  
Article únic  
Es modifica l'apartat tercer de l'article primer de la Resolució de 31 de maig de 1995, del director general de Transports, per la qual s'estableix el sistema de dies de descans obligatori en la prestació de serveis de transport públic de viatgers en automòbils de turisme en l'àrea de Prestació Conjunta d'Alacant, que queda redactat de la manera següent:  
«3. únicament s'exceptua del règim general de descansos els dies 19, 20, 21, 22, 23, 24 i 25 de juny».  
Contra aquesta resolució, que no exhaureix la via administrativa, es podrà interposar un recurs ordinari davant de la Conselleria d'Obres Públiques, Urbanisme i Transports, en el termini d'un mes, comptat a partir de l'endemà de la publicació en el Diari Oficial de la Generalitat Valenciana, d'acord amb el que estableix l'article 107.1 en relació amb el 114 i següents de la Llei 30/1992, de Règim Jurídic de les Administracions Públiques i del Procediment Administratiu Comú, sense perjudici que es puga utilitzar qualsevol altra via que es considere oportuna.  
València, 23 de maig de 1996.- El director general de Transports: Claudio Solano Brotons.